**Інфармацыйна-экспедыцыйная картка**

|  |  |
| --- | --- |
| Дата фіксацыі, дадзеныя носьбіта інфармацыі:прозвішча, імя, імя па бацьку, год і месца нараджэння, месца жыхарства, веравызнанне | 27.05.2013 г., Войтка Зінаіда Афанасьеўна, 1936г.н., в.Івашкавічы Зэльвенскага раёна, праваслаўная  18.05.2022 г., Пазняк Зінаіда Юр’еўна, 1937 г.н., в. Залацеева Зэльвенскага раёна, праваслаўная |
| Назва абрада (свята, звычая) | Закліканне дожджу |
| Агульныя звесткі (дата і месца правядзення, прымеркаванасць да катал. ці правасл. календара) | Абрад праводзілі ў час летняй засухі, калі на палі і гароды патрэбен быў дождж |
| Стан бытавання:  а) захаваны ў памяці носьбіта;  б) жывая традыцыя | Жывая традыцыя |
| Паслядоўнае апісанне абрада (свята, звычая) і яго этапаў (калі ёсць) | **Першы дзень**:  дзяўчаты і маладыя жанчыны зранку збіраюцца ў адной з хат вёскі, каб спрасці доўгую нітку з ільну. Яе прадуць усе дзяўчаты на сваіх калаўротах, а потым звязваюць у адну і скручваюць у вялікі клубок. З гэтай ніткай да заходу сонца дзяўчаты і маладыя жанчыны павінны абыйсці ўсю вёску з малітвай Прэсвятой Багародзіцы і са словамі: “*Тонкая нітачка чыстага лёну, пакажы дождыку да нас дарогу*”.  Пасля абыходу вёскі (вечарам) усім гуртом накіроўваліся да бліжэйшай крыніцы ці вадаёма, дзе дазвалялі дзецям (дзяўчынкі да 12 гадоў – “*чыстыя*”, цнатлівыя) аблівацца вадой. Дзеці аблівалі адзін аднаго і ўсіх прысутных прыгаворваючы:   * Дождык, дожджык, крапяні, жанчын з поля прагані! * Дожджык, дожджык, крапяні, зямлю вадою напаі! * Дожджык, дожджык, крапяні, нас да дому прагані!   Пасля гэтых дзеянняў дзеці адпраўляліся да дому, а дзяўчаты і маладыя жанчыны – ткаць гібу – палатно са спрадзенай за ноч ільняной ніткі.  **Другі дзень:**  за ноч, да ўсходу сонца, патрэбна з вялікага клубка нітак, што пралі напярэдадні, саткаць гібу - кавалак палатна шырынёй каля 35 см, даўжынёй – да 5 метраў. Выткаўшы кавалак палатна, рэзалі яго на ручнікі. Ручнік даўжынёй прыкладна два з паловай альбо тры метры выкарыстоўвалі для абраду, астатні кавалак палатна дарылі гаспадыні хаты, у якой ткалі гібу.  Зранку дзявоцка-жаночы гурт у цішы і моўчкі адпраўляецца да калодзежаў – спачатку да таго, у чыёй хаце ткалі гібу, а потым да астатніх у вёсцы. Так абыходзілі дзевяць калодзежаў. Ручнік нясуць тыя, хто ткаў. Дзяўчаты вешаюць яго на калодзеж, а старэйшая жыхарка вёскі, якая, дарэчы, у гэты дзень не павінна была ні з кім гаварыць, не аглядаючыся, жагнаецца каля калодзежа і сыпле ў яго тры “шчопці” маку, чытаючы пры гэтым малітву да Багародзіцы. Яшчэ адна з замужніх жанчын павінна да гэтага дня зварыць рэдкі боршч, які пасля малітвы каля кожнага з калодзежаў патрошкі будзе выліваць са словамі:“*На, табе, боршч, а нам пашлі дождж*”. Такім чынам неабходна абыйсці дзевяць калодзежаў у вёсцы. Ручнік, як ахвяраванне, пасля абыходу неслі да вясковага крыжа і павязвалі на ім.  **Трэці дзень:**  старэйшыя жанчыны ішлі да царвы і “заказвалі” службу, на якую збіраліся ўсёй вёскай. Калі хто не мог прыйсці, маліўся ў сваёй хаце.  Калі здаралася так, што на першы ці другі дзень пасля рытуальных дзеянняў пайшоў дождж, то на другі/трэці дзень нічога не рабілі, каб не выклікаць працяглага дажджу ці ліўняў. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Ільняная нітка: абярэг для абыходу вёскі.  Гіба: гэта палатно са спрадзенай за ноч ільняной ніткі даўжынёй да 5 метраў.  Ручнік: кавалак гібы, які на другі дзень вешалі на калодзеж, потым завязвалі на крыж, які стаіць у канцы вёскі.  Мак: сыпалі ў дзевяць калодзежаў вёскі.  Боршч: лілі ў калодзеж у знак ахвяравання. |
| Касцюм:   1. маскарадны (кароткае апісанне касцюма і ўказанне касцюміраваных персанажаў);   абрадавы, з апісаннем:   * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (каліёсць). | летняе святочнае вясковае адзенне светлых колераў |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | Абліванне крынічнай вадой (дзеці, маладыя дзяўчаты): старэйшая жанчына набірала ваду з крыніцы, налівала яе ў збаночкі і несла ў двор дзецям і дзяўчынкам, якія аблівалі адзін аднаго са словамі: “*Дожджык, дождык крапяні, нас да дому прагані*”. |
| Прыкметы, павер’і (тэксты) | Як будзе дождж і гром, то не патрэбен нават аграном.  Ластаўка нізка над зямлёй, палье зямлю вадой. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Боршч: гатавала абавязкова замужняя жанчына, якая падчас абраду вылівала яго ў калодзеж у знак ахвяравання.  Прыгатаванне: адварыць кавалачак сала. Пасля ў гэты буллён дадаць нацертыя на тарцы 2 чырвоныя буракі, 1 моркву, 1 цыбулю, 3 бульбіны. Пасаліць, усыпаць трошкі перцу, 1 зубочак часныку, долькамі парэзаны яблык. Як закіпіць, паставіць у печ да поўнага прыгатавання (на гадзіну, паўтары). |